Una missió de l'ACCD, encapçalada per Carme Gual, visita el país amb l'objectiu de formalitzar les relacions amb els socis institucionals de la cooperació, compartir estratègies de treball en l'àmbit de l'economia social i solidària, i fomentar la participació dels joves en el desenvolupament local i regional
La directora de l'ACCD, Carme Gual, durant la seva intervenció al llançament oficial del projecte "Inclusió de joves i dones vulnerables a Médenine en processos de governança del desenvolupament local i regional", a la ciutat tunisenca de Médenine
Una missió de l'Agència Catalana de Cooperació al Desenvolupament (ACCD) visita aquesta setmana Tunísia, que es consolida com a país prioritari en el mapa de la cooperació catalana.
Després de la seva inclusió com a tal per primera vegada en el Pla Director de cooperació al desenvolupament 2015-2018, l'Agència va iniciar diverses missions d'identificació que han permès desenvolupar les primeres accions de la cooperació catalana al país mediterrani.
Encapçalada per la directora de l'Agència, Carme Gual, la missió, que es du a terme del 15 al 18 de setembre, té com a objectiu formalitzar les relacions amb els socis institucionals de la cooperació, compartir estratègies de treball en l'àmbit de l'economia social i solidària, i fomentar la participació dels joves en el desenvolupament local i regional.
En aquest sentit, l'ACCD enforteix amb aquesta visita la seva relació amb la governació de Sousse, amb qui està duent a terme un projecte d'un any de durada que pretén crear un context favorable a l'economia social i solidària a través de formacions i mobilitats de coneixement amb Catalunya i el Marroc.
D'altra banda, la visita coincideix amb el llançament oficial del projecte "Inclusió de joves i dones vulnerables a Médenine en processos de governança del desenvolupament local i regional", que actualment està finançant l'ACCD a través del Programa de Nacions Unides per al Desenvolupament (PNUD) a Tunísia.
Tal com recull el títol del projecte, l'objectiu de la iniciativa és promoure la participació dels joves en els temes locals i regionals tant a la ciutat com a la governació de Médenine.
Durant l'acte de llançament del projecte, la directora de l'ACCD, Carme Gual, ha destacat la importància de " crear oportunitats per a la joventut, tot generant noves feines a partir de la innovació tecnològica, la cultura i la sostenibilitat ambiental ".
El projecte facilitarà un espai d'inclusió per incorporar els joves que difícilment es relacionen amb l'administració pública.
Durant la missió s'ha mantingut també una reunió amb els representants institucionals de Msaken, ciutat de la governació de Sousse.
A través de l'entitat MedCities, l'ACCD contribueix a desenvolupar una intervenció per a l'enfortiment de capacitats dels joves i de les autoritats locals per una gestió més participativa dels afers locals de Msaken.
La iniciativa inclou activitats de formació, la promoció d'un consell consultiu de joves i diverses mobilitats de coneixements a nivell mediterrani.
La missió també ha inclòs la participació en una activitat formativa sobre l'enfocament de drets humans amb càrrecs electes municipals de Tunísia per a la gestió dels afers municipals.
És una iniciativa conjunta del PNUD i l' Alt Comissariat de les Nacions Unides per als Drets Humans amb el suport de l'ACCD.
L'Agència està tirant endavant un altre projecte al país amb la Lliga Tunisenca de Drets de l'Home per a la promoció de la participació dels joves a través de l'art i la cultura, que tindrà com a culminació la creació d'una Acadèmia de drets humans adreçada a la formació d'aquests joves per convertir-los en actors de desenvolupament i cohesió social.
Actualment, Tunísia segueix formant part del llistat de països prioritaris de la cooperació catalana, tal com recull el Pla Director de cooperació al desenvolupament 2019-2022.
A més, properament s'obrirà una delegació del Govern a Tunis, que tindrà com a àmbit d'actuació el nord d'Àfrica, incloent la mateixa Tunísia, Algèria, el Marroc, Mauritània i Líbia.
La missió de l'ACCD pretén formalitzar les relacions amb els socis institucionals de la cooperació i compartir estratègies de treball en l'àmbit de l'economia social i solidària
Moment de la benvinguda institucional de la missió de Médenine a la seu de l'ACCD.